钦定古今图书集成/历象汇编/岁功典/第095卷 > 《云南志书》 > 岁晚相与馈问为馈岁酒食相邀呼为别岁至
## 钦定古今图书集成/历象汇编/岁功典/第095卷 > 《云南志书》 > 岁晚相与馈问为馈岁酒食相邀呼为别岁至

除夜达旦不眠，谓之“守岁。” 蜀之风俗如是。余官于岐下，岁暮思归而不可得，故为此三诗以寄子由　　　　　　　　　　　　。《前人馈岁》

“农功各已收，岁事得相佐。为欢恐无及，假物不论货。
山川随出产，贫富称小大。”寘盘巨鲤横，发笼双兔卧。
富人事华靡，彩绣光翻座。贫者愧不能，微挚出舂磨。
官居故人少，里巷佳节过。亦欲举乡风，独唱无人和。

别岁

故人适千里，临别尚迟迟。人行犹可复，岁行那可追。
问岁安所之，远在天一涯。已逐东流水，赴海归无时。
东邻酒初熟，西舍彘亦肥。且为一日欢，慰此穷年悲。
勿嗟旧岁别，行与新岁辞。去去勿回顾，还君老与衰。

守岁

欲知垂尽岁，有似赴壑蛇。修鳞半已没，去意谁能遮。
况欲系其尾，虽勤知奈何。儿童彊不睡，相守夜喧哗。
晨鸡且勿唱，更鼓畏添挝。坐久灯烬落，起看北斗斜。
明年岂无年，心事恐蹉跎。努力尽今夕，少年犹可夸。